ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Δεκεμβρίου 1995 για την έγκριση του προγράμματος εποπτείας της λοιμώδους αιματοποιητικής νέκρωσης, για το έτος 1996, που υπέβαλε η Ισπανία και για τον καθορισμό του επιπέδου της χρηματοδοτικής συμμετοχής της Κοινότητας (Το κείμενο στην ισπανική γλώσσα είναι το μόνο αυθεντικό) (96/54/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 για ορισμένες δαπάνες στον κτηνιατρικό τομέα (1), όπως τροποποιήθηκε τελευταία με την απόφαση 94/370/ΕΚ (2) και ιδίως το άρθρο 24 παράγραφος 6,

Εκτιμώντας:

ότι η απόφαση 90/424/ΕΟΚ προβλέπει τη δυνατότητα χρηματοδοτικής δράσης της Κοινότητας για εποπτεία της λοιμώδους αιματοποιητικής νέκρωσης 7

ότι με επιστολή της η Ισπανία υπέβαλε πρόγραμμα εποπτείας της εν λόγω νόσου 7

ότι, μετά από εξέταση, το πρόγραμμα αυτό όπως τροποποιήθηκε με επιστολή της 27ης Ιουλίου 1995 αποδεικνύεται σύμφωνο με τους όρους της απόφασης 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων που ισχύουν στις ενέργειες εξάλειψης και εποπτείας ορισμένων νόσων των ζώων (3), όπως τροποποιήθηκε από την οδηγία 92/65/ΕΟΚ (4) 7

ότι το πρόγραμμα αυτό περιλαμβάνεται στον κατάλογο των προγραμμάτων εξάλειψης και εποπτείας των νόσων των ζώων που μπορούν να τύχουν χρηματοδοτικής συμμετοχής της Κοινότητας για το 1996, όπως αυτή καθορίζεται από την απόφαση 95/434/ΕΚ της Επιτροπής (5) 7

ότι, δεδομένης της σημασίας του προγράμματος για την υλοποίηση των στόχων που επιδιώκει η Κοινότητα στον τομέα της υγείας των ζώων, πρέπει να καθοριστεί η χρηματοδοτική συμμετοχή της Κοινότητας σε ποσοστό 50 % των δαπανών που αναλαμβάνει η Ισπανία με ανώτατο ποσό 22 000 Ecu 7

ότι η χρηματοδοτική συμμετοχή της Κοινότητας χορηγείται εφόσον οι προβλεπόμενες ενέργειες πραγματοποιούνται και οι αρχές παρέχουν όλες τις απαραίτητες πληροφορίες στις προβλεπόμενες προθεσμίες 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρόγραμμα εποπτείας της λοιμώδους αιματοποιητικής νέκρωσης που υπέβαλε η Ισπανία εγκρίνεται για την περίοδο από 1ης Ιανουαρίου έως 31 Δεκεμβρίου 1996.

Άρθρο 2

Η Ισπανία την 1η Ιανουαρίου 1996 θέτει σε ισχύ τις νομοθετικές, κανονιστικές και διοικητικές διατάξεις για την εφαρμογή του προγράμματος που αναφέρεται στο άρθρο 1.

Άρθρο 3

1. Η χρηματοδοτική συμμετοχή της Κοινότητας καθορίζεται σε ποσοστό 50 % των δαπανών που αναλαμβάνει η Ισπανία για την εφαρμογή του προγράμματος που αναφέρεται στο άρθρο 1 με ανώτατο ποσό 22 000 Ecu.

2. Η χρηματοδοτική συμμετοχή της Κοινότητας χορηγείται μετά από:

- την ανά τρίμηνο διαβίβαση στην Επιτροπή έκθεσης για την πρόοδο της εκτέλεσης του προγράμματος, καθώς και τις δαπάνες που έχουν αναληφθεί,

- τη διαβίβαση στην Επιτροπή το αργότερο μέχρι την 1η Ιουνίου 1997 τελικής έκθεσης για την τεχνική εκτέλεση του προγράμματος μαζί με τα δικαιολογητικά έγγραφα σχετικά με τις δαπάνες που ανελήφθησαν.

Άρθρο 4

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 13 Δεκεμβρίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 347 της 12. 12. 1990, σ. 27.

(4) ΕΕ αριθ. L 268 της 14. 9. 1992, σ. 54.

(5) ΕΕ αριθ. L 256 της 26. 10. 1995, σ. 57.